als_Latn dik_Latn sag_Latn
“Të luash përkrah futbollistit më të mirë në Botë nuk është asnjëherë e vështirë. Është një nder të jem shok skuadre me një lojtar si Mesi”
Ylli i Barcelonës, Nejmar, ka dhënë një intervistë përmbyllëse para vitit që po lëmë pas, duke u rrëfyer më hapur se kurrë për përjetimet dhe dëshirat e tij. “Viti 2014 ka qenë një vit nga i cili unë kam mësuar shumë dhe këtu e kam fjalën për të gjitha ato që më kanë ndodhur si me Barcelonën ashtu edhe me kombëtaren braziliane. Besoj se ky vit ka lënë një shenjë tek unë dhe do të më përndjekë gjithmonë gjatë gjithë jetës time. Mund ta konsideroj pozitiv apo negativ 2014-n? Pak nga të dyja, pasi ato që përjetova me kombëtaren braziliane ishin momentet më të këqija të jetës time. Duke u bazuar në këto fakte, mund të them që ky vit më ka dhurar gjëra pozitive por edhe gjëra negative”, – është shprehur braziliani, i cili gjatë Botërorit “Brazil 2014” pësoi një dëmtim shokues në shtyllën kurrizore.
Viti 2015 – “Besoj se mund të bëj akoma edhe më shumë, madje jam i bindur se mund të luaj shumë më mirë. E kam nisur mirë sezonin, por unë nuk kënaqem asnjëherë me veten dhe shpresoj të përmirësohem edhe më tepër. Po e shijoj në maksimum aventurën time te një klub i madh siç është Barcelona”. Kështu u shpreh Nejmar, kur u pyet për shpresat e tij për vitin e ardhshëm.
Mesi – “Për mua është e thjeshtë. Të luash përkrah futbollistit më të mirë në Botë nuk është asnjëherë e vështirë. Është një nder të jem shok skuadre me një lojtar si Mesi. Kur luaja ende në Brazil, Leo ishte idhulli im dhe tani jam së bashku me të në një skuadër. Kjo është diçka fantastike”.
Ëndrra – “Mendoj shumë për një kompeticion si UEFA Champions League. Ta fitoj atë trofe është një ëndërr që ekziston brenda meje që kur isha fëmijë. Nuk e di nëse do ta fitoj në një kohë shumë të shkurtër, por shpresoj ta bëj një gjë të tillë duke mbajtur veshur fanellën e Barcelonës. A e shoh veten në finalen e 6 qershorit të ardhshëm në Berlin? Sigurisht që po, unë dhe Barcelona do të bëjmë gjithçka kemi në dorë për të qenë aty”, e ka mbyllur intervistën Nejmar.
als_Latn als_Latn als_Latn als_Latn als_Latn